DEĊIŻJONI TAL-KUMMISSJONI
tas-17 ta’ Ottubru 2005
li tistabbilixxi l-ħtiġijiet addizzjonali għas-sorveljanza ta’ influwenza tat-tjur f’għasafar salvaġġi
(innotifikata taħt dokument numru C(2005) 3877)
(Test b'relevanza għaż-ŻEE)
(2005/731/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar kontrolli veterinarji u żootekniċi applikabbli fil-kummerċ intra-Komunitarju f'ċerti annimali ħajjin u prodotti bil-għan li jinkiseb is-suq intern (1), u partikolarment l-Artikolu 10(4) tagħha,
Billi:
(1)
Il-miżuri tal-Komunità għall-kontroll ta’ l-influwenza tat-tjur ġew stabbiliti minn Direttiva tal-Kunsill 92/40/KEE tad-19 ta’ Mejju 1992 li jintroduċu miżuri tal-Komunità għall-kontroll ta’ l-influwenza tat-tjur (2), sabiex tkun assigurata l-protezzjoni tas-saħħa tal-annimali u tikkontribwixxi għall-iżvilupp tas-settur tat-tjur.
(2)
Wara li faqqgħet epidemija serja ħafna ta’ l-influwenza tat-tjur, ikkawżata minn strejn tal-virus H5N1 li huwa patoġeniku ħafna, fl-Ażja tan-Nofsinhar ix-Xlokk li beda f’Diċembru 2003, id-Deċiżjoni tal-Kunsill 2004/122/KE tas-6 ta’ Frar 2004 dwar ċerti miżuri ta’ protezzjoni dwar l-influwenza tat-tjur f'diversi pajjiżi terzi (3) ġiet addotata.
(3)
Dik id-Deċiżjoni li ġiet emendata diversi drabi biex tqis l-evoluzzjoni tal-marda, jiġifieri t-tixrid tal-marda lejn il-punent, tistabbilixxi li jitwaqqfu l-importazzjonijiet fil-Komunità minn dawk il-pajjiżi terzi ta' laħam tat-tjur, tjur ħaj, għasafar oħra ħajjin u xi prodotti oħra li ġejjin mit-tjur, suġġetti għal eċċezzjonijiet limitati. Għalhekk, ingħatat kunsiderazzjoni partikolari, lill-konklużjonijiet tal-grupp ta’ ħidma dwar l-influwenza tat-tjur tal-Kumitat Permanenti dwar il-Katina Alimentari u s-Saħħa ta' l-Annimali wara l-laqgħat tiegħu tal-25 ta’ Awissu 2005 u tas-6 ta’ Settembru 2005.
(4)
Id-Deċiżjoni 2004/122/KE kienet revokata u mibdula b’Deċiżjoni tal-Kummissjoni 2005/692/KE dwar ċerti tipi ta’ miżuri ta’ protezzjoni dwar l-influwenza tat-tjur f’diversi pajjiżi terzi (4) u bid-Deċiżjoni tal-Kummissjoni 2005/693/KE dwar ċerti tipi ta’ miżuri ta’ protezzjoni relatati ma’ l-influwenza tat-tjur fir-Russja (5).
(5)
Barra dan, sabiex ikun limitat ir-riskju li jiġi minn importazzjonjiet li mhumiex kummerċjali ta’ prodotti li ġejjin mill-annimali, id-Deċiżjoni tal-Kummissjoni 2002/995/KE tad-9 ta’ Diċembru 2002 tistabbilixxi miżuri interim ta' salvagwardja fir-rigward ta' l-importazzjoni ta' prodotti li ġejjin mill-annimali għall-konsum personali (6) kienet adottata. Dik id-Deċiżjoni kienet irrevokata u mibdula mir-Regolament tal-Kummissjoni (KE) Nu 745/2004 tas-16 ta' April 2004 li jistabbilixxi miżuri dwar l-importazzjoni ta' prodotti li ġejjin mill-annimali għall-konsum personali (7).
(6)
Barra dan, mill-2002 programmi ta’ sorveljanza għall-influwenza ta’ l-għasafar fit-tjur u għasafar salvaġġi ġew implimentati fi Stati Membri. Dawk il-programmi kienu approvati mid-Deċiżjoni tal-Kummissjoni 2002/673/KE tat-22 ta’ Awwissu 2002 li japprovaw il-programmi ta’ l-implimentazzjoni ta’ l-istħarriġ ta’ l-Istati Membri għall-influwenza fit-tjur u għasafar salvaġġi (8) u d-Deċiżjoni tal-Kummissjoni 2004/630/KE tas-27 ta’ Lulju 2004 li tapprova l-programmi għal implimentazzjoni ta’ l-istħarriġ ta’ l-Istati Membri għall-influwenza fit-tjur u għasafar salvaġġi matul l-2004 u li tistabbilixxi r-regoli ta’ rappurtaġġ u eliġibilità għall-kontribuzzjoni finanzjarja mill-Komunità għall-infiq ta’ l-implimentazzjoni ta’ dawn il-programmi (9).
(7)
Aktar reċentement, tali programmi kienu approvati minn Deċiżjoni tal-Kummissjoni 2005/…/KE li tapprova l-programmi għall-implimentazzjoni ta’ l-istħarriġ ta’ l-Istati Membri dwar l-influwenza tat-tjur f’tjur u għasafar salvaġġi matul l-2005, u li tistabbilixxi r-regolamenti ta' rappurtaġġ u eliġibilità għall-kontribuzzjoni finanzjarja għall-infiq ta’ l-implimentazzjoni ta’ dawn il-programmi (10) speċifikament fir-rigward tal-konklużjonijiet tal-grupp ta’ ħidma dwar l-influwenza tat-tjur tal-Kumitat Permanenti dwar il-Katina Alimentari u s-Saħħa ta' l-Annimal wara l-laqgħat tiegħu fil-25 ta’ Awwissu 2005 u fis-6 ta’ Settembru 2005.
(8)
Fil-laqgħa tiegħu tas-6 ta’ Settembru 2005, il-grupp ta’ ħidma dwar l-influwenza tat-tjur tal-Kumitat Permanenti dwar il-Katina Alimentari u s-Saħħa ta' l-Annimali rrakomanda, inter alia li l-okkorrenza ta’ mortalità anormali u sinifikanti ta’ tifqigħat tal-marda f’għasafar salvaġġi għandha tkun suġġetta għal sorveljanza u għal testijiet ta’ laboratorju għall-influwenza tat-tjur.
(9)
Għalhekk jixraq li r-regoli eżistenti tal-Komunità jkunu ssuplimentati u jiġu stabbiliti regoli speċifiċi għas-sorvelljanza u ttestjar ta’ kemm-il darba jkun hemm każijiet ta' mard f'għasafar salvaġġi speċjalment f'għasafar ta’ l-ilma salvaġġi.
(10)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Istati Membri għandhom jassiguraw li l-awtoritajiet kompetenti jagħmlu l-arranġamenti xierqa ma’ l-organizzazzjonijiet ta’ l-għasafar salvaġġi, tal-kaċċa u oħrajn relevanti li għandhom jgħarrfu minnufih lill-awtoritajiet kompetenti dwar kwalunkwe mewt anormali jew tifqigħat sinifikanti li jseħħu f’għasafar salvaġġi speċjalment f’għasafar ta’ l-ilma salvaġġi.
Artikolu 2
1. Immedjatament wara li l-awtorità kompetenti tkun irċeviet in-notifika pprovduta fl-Artikolu 1, u meta l-ebda kawża ċara oħra ta' mard ma tkun identifikata għajr l-influwenza tat-tjur, l-Istati Membri għandhom jassiguraw li:
a)
kampjuni xierqa jinġabru mill-għasafar mejta u jekk ikun possibbli minn għasafar oħra li jkollhom kuntatt ma’ l-għasafar mejta; kif ukoll
b)
dawn il-kampjuni jkunu suġġetti għal testijiet ta’ laboratorju għall-investigazzjoni tal-virus ta’ l-influwenza tat-tjur.
2. Fil-każ li t-testijiet ta’ laboratorju jirriżultaw pożittivi għal virus patoġenu ta’ l-influwenza tat-tjur imsemmija fil-paragrafu 1b, l-Istati Membri għandhom jinfurmaw lill-Kummissjoni dwar dan mingħajr dewmien.
Artikolu 3
L-Istati Membri għandhom jemendaw il-leġiżlazzjoni tagħhom biex ikunu konformi ma’ din id-Deċiżjoni u għandhom minnufih javżaw pubblikament u b'mod xieraq il-miżuri adottati. Huma għandhom jgħarrfu dan lill-Kummissjoni minnufih.
Artikolu 4
Din id-Deċiżjoni għandha tapplika sal-31 ta' Jannar 2006.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussell, nhar is-17 ta’ Ottubru 2005.